b"\n_START_ARTICLE_\nRad Man\n_START_PARAGRAPH_\nChristian Wirth (s. 1970-luku), tunnettu pseudonyymill\xc3\xa4 RaD Man, on yhdysvaltalainen tietokonetaiteilija. H\xc3\xa4n oli yksi ACiD Productions -artskeneryhm\xc3\xa4n perustajista vuonna 1990 ja toimi sen johtohahmona 2000-luvulle asti. Nyky\xc3\xa4\xc3\xa4n h\xc3\xa4n on keskittynyt artskenen ja yleens\xc3\xa4 merkkipohjaisen taiteen (esimerkiksi ASCII-) historiaan ja my\xc3\xb6s esitelm\xc3\xb6inyt aiheesta erilaisissa tapahtumissa, kuten DEF CON, Vintage Computer Festival ja Suomessa Assembly (ARTtech-seminaari 2004). Lis\xc3\xa4ksi h\xc3\xa4n toimii Blockparty-demoskenetapahtuman toisena p\xc3\xa4\xc3\xa4j\xc3\xa4rjest\xc3\xa4j\xc3\xa4n\xc3\xa4. Wirth asuu Kalifornian San Jos\xc3\xa9ssa._NEWLINE_Wirth aloitti uransa 1980-luvun lopulla ryhm\xc3\xa4ss\xc3\xa4 Aces of ANSI Art (AAA), joka teki ANSI-taidetta BBS:i\xc3\xa4 varten. Ryhm\xc3\xa4n toiminta hiipui vuosikymmenen vaihteessa, ja Wirth perusti muutaman muun entisen AAA-j\xc3\xa4senen kanssa Acidin (alun perin ANSI Creators in Demand). Sekin teki aluksi l\xc3\xa4hinn\xc3\xa4 ANSI-taidetta BBS:iin (joista monet warez-tyylisi\xc3\xa4), mutta suuntautui my\xc3\xb6hemmin my\xc3\xb6s tracker-musiikin ja korkeamman resoluution bittikarttagrafiikan pariin. Wirth toimi ryhm\xc3\xa4ss\xc3\xa4 organisaattorin roolissa ja oli vuosia pitk\xc3\xa4lti vastuussa Acidin s\xc3\xa4\xc3\xa4nn\xc3\xb6llisesti julkaisemien, sen eri j\xc3\xa4senten tekemi\xc3\xa4 t\xc3\xb6it\xc3\xa4 sis\xc3\xa4lt\xc3\xa4neiden artpackien kokoamisesta._NEWLINE_2000-luvulla Wirthin kiinnostus merkkipohjaisen taiteen historiaan sai h\xc3\xa4net tutustumaan ANSI- ja ASCII-luomusten menneisyyden lis\xc3\xa4ksi muun muassa varhaiseen Baudot-merkkigrafiikkaan ja IBM:n suurtietokoneiden EBCDIC-merkist\xc3\xb6ll\xc3\xa4 tehtyyn taiteeseen. Vuonna 2004 h\xc3\xa4n alkoi yst\xc3\xa4v\xc3\xa4ns\xc3\xa4 Spinsanen kanssa tehd\xc3\xa4 internetiin kuukausittaista The ARTS -radiotalkshow'ta, joka keskittyi l\xc3\xa4hinn\xc3\xa4 art- ja demoskeneen. Samana vuonna h\xc3\xa4n oli mukana j\xc3\xa4rjest\xc3\xa4m\xc3\xa4ss\xc3\xa4 yhdysvaltalaista Pilgrimage-demoskenetapahtumaa. Ohion Clevelandissa j\xc3\xa4rjestett\xc3\xa4v\xc3\xa4n Blockpartyn h\xc3\xa4n perusti kolme vuotta my\xc3\xb6hemmin Jason Scott Sadofskyn kanssa, joka yll\xc3\xa4pit\xc3\xa4\xc3\xa4 tekstipohjaista digitaalikulttuuria tallentavaa Textfiles.com-sivustoa."